2.1 ปัจจัยความเสี่ยง

ปัจจัยความเสี่ยง / Risk Factors

1. ความเสี่ยงในงานก่อสร้างโครงการสาธารณูปโภคขนาดใหญ่ ซึ่งอาจมีผลกระทบต่อผลการดำเนินงานของบริษัท

บริษัทอาจรับงานก่อสร้างโครงการขนาดใหญ่ซึ่งทำสัญญาก่อสร้างกับรัฐบาล
หน่วยงานที่เกี่ยวข้องกับรัฐบาลหรือเอกชนที่ได้รับสัมปทานจากรัฐบาล
ซึ่งโครงการเหล่านี้เป็นโครงการที่ได้รับความสนใจจากประชาชนทั่วไป
และอาจถูกตรวจสอบโดยสาธารณะชนและหน่วยงานที่เกี่ยวข้องกับภาครัฐ
โครงการเหล่านี้อาจจะเกิดความล่าช้าในการดำเนินงาน รวมถึงอาจมีการเปลี่ยนแปลง
ซึ่งอาจจะส่งผลกระทบต่อการดำเนินงานของบริษัททำให้การดำเนินงานของบริษัทเกิดความล่าช้า
บริษัทพยายามลดความผันผวนจากความเสี่ยงดังกล่าวโดยการบริหาร โครงสร้างรายได้
โดยปรับสัดส่วนการรับงานก่อสร้างให้สอดคล้องและเหมาสม
ทั้งงานในส่วนของภาครัฐและภาคเอกชน

2. ความเสี่ยงจากความผันผวนของราคาวัสดุก่อสร้าง

การเปลี่ยนแปลงของราคาวัสดุก่อสร้างจะส่งผลกระทบกับต้นทุนค่าก่อสร้าง บริษัท
ได้ตระหนักถึงความเสี่ยงดังกล่าวจึงได้มีการติดตามความเคลื่อนไหวของราคาวัสดุก่อสร้างที่สำคัญอย่างใกล้ชิด
อีกทั้งบริษัท มีความสัมพันธ์ที่ดีกับผู้จัดจำหน่าย
จึงช่วยให้การเจรจาต่อรองในเรื่องของราคาเป็นไปด้วยดี

3. ความเสี่ยงจากรายได้ที่ยังไม่ได้เรียกชำระ

ในบางโครงการมีงานที่ก่อสร้างเสร็จและมีผลงานตรงงวดตามสัญญาแล้วบริษัท
อาจไม่สามารถออกใบเรียกเก็บเงินและรับเงินตามงวดงานที่กำหนดไว้ในสัญญาได้
เนื่องมาจากความซับซ้อนและล่าช้าในการตรวจรับงานของผู้ว่าจ้างและ/หรือเจ้าของงาน
และในบางโครงการบริษัทต้องปฏิบัติงานเพิ่มเติมหรือปฏิบัติตามคำสั่งเปลี่ยนแปลงงานตามที่เจ้าของงาน/ผู้แทนแจ้งมาในขณะที่เจ้าของงาน/ผู้แทนยังมิได้มีการตกลงเกี่ยวกับขอบเขตหรือราคาของงานที่ต้องปฏิบัติตามคำสั่งเปลี่ยนแปลง
(Change Order) นั้น บริษัท อาจจะต้องรับภาระต้นทุนสำหรับงานดังกล่าว
จนกว่าคำสั่งเปลี่ยนแปลงงานนั้นจะได้รับอนุมัติจากเจ้าของงาน เพื่อเป็นการลดความเสี่ยงด้านนี้ลง
บริษัท จึงมีการติดตามผลการตรวจรับงานตลอดจนมีการประสานงานกับผู้ว่าจ้างและ/หรือ
เจ้าของงาน หรือผู้แทน อย่างใกล้ชิดอยู่เสมอ

4 ความเสี่ยงด้านบุคลากร

บริษัทก่อสร้างจำเป็นต้องมีบุคลากรที่มีประสบการณ์และความเชี่ยวชาญเป็นทรัพยากรที่สำคัญ
ทำหน้าที่เป็นผู้จัดการโครงการ(PM) หรือวิศวกรโครงการ (PE)
รับผิดชอบในการควบคุมและบริหารงานก่อสร้างแต่ละโครงการให้เสร็จสมบูรณ์
บริษัทก่อสร้างจึงมีความเสี่ยงต่อการขาดแคลนบุคลากรดังกล่าว
โดยเฉพาะวิศวกรที่มีความเชี่ยวชาญทั้งความรู้และประสบการณ์ซึ่งบริษัทได้จัดจ้างพร้อมทั้งฝึกอบรมวิศวกรให้มีคุณสมบัติดังกล่าวเป็นพนักงานประจำของบริษัท
ให้เพียงพอกับปริมาณงานก่อสร้างที่มีอยู่
บริษัทมีมาตรการในการลดความเสี่ยงจากการสูญเสียบุคลากรดังกล่าวด้วยการจูงใจให้บุคลากรกลุ่มนี้ทำงานอยู่กับบริษัทในระยะยาว
โดยบริษัทส่งเสริมให้มีความก้าวหน้าในงานและมีการจ่ายค่าตอบแทนรวมทั้งจัดสวัสดิการให้ตามความเหมาะสมกับพนักงานทุกคน

5. ความเสี่ยงจากการขาดแคลนแรงงาน

แรงงานถือเป็นปัจจัยหลักที่สำคัญในงานก่อสร้าง บริษัทมีการบริหารจัดการแรงงานอย่างเหมาะสม
ทั้งการดูแลด้านรายได้ ความปลอดภัย และอาชีวอนามัยในการทำงาน
อย่างไรก็ตามจากสภาวะตลาดแรงงานและอัตรากำลังพลที่เปลี่ยนแปลงไปตามฤดูกาลของภาคการเกษตร
อาจส่งผลให้แรงงานก่อสร้างขาดแคลนได้บ้างในบางครั้ง เพื่อเป็นการลดความเสี่ยงดังกล่าวลง
บริษัทอาจแสวงหาแรงงานทดแทนและอาจจะใช้วิธีการเพิ่มสัดส่วนการว่าจ้างผู้รับเหมาช่วงตามความเหมาะสม

6. ความเสี่ยงด้านสภาพคล่องทางการเงิน

ธุรกิจรับเหมาก่อสร้างเป็นธุรกิจที่ต้องมีเงินทุนหมุนเวียนที่เพียงพอ
เพื่อใช้ในการจัดหาวัตถุดิบรวมถึงค่าจ้างแรงงานต่าง ๆ
หากการบริหารสภาพคล่องไม่ดีพอบริษัทอาจจะไม่สามารถรับงานก่อสร้างโครงการใหม่ ๆ
หรืออาจไม่สามารถดำเนินการก่อสร้างโครงการต่างๆ ให้แล้วเสร็จได้ อย่างไรก็ตาม
บริษัทได้ตระหนัก ถึงความเสี่ยงดังกล่าว
จึงกำหนดเป็นนโยบายให้มีการบริหารสภาพคล่องอย่างระมัดระวังและการรับงานทุกโครงการจะต้องมีเงินรับล่วงหน้า
(Advance Payment)
พร้อมทั้งตั้งเป้าหมายว่าแม้บริษัทจะอยู่ในสถานการณ์ที่ได้รับผลกระทบอย่างรุนแรง
บริษัทก็ยังคงมีแหล่งเงินทุนในยามจำเป็นไว้สนับสนุนธุรกิจของกิจการด้วยต้นทุนที่เหมาะสมอยู่เสมอ

7. ความเสี่ยงจากความผันผวนของอัตราแลกเปลี่ยน

ในโครงการก่อสร้างบางโครงการของบริษัท
อาจต้องมีการสั่งซื้อวัสดุและอุปกรณ์ก่อสร้างจากต่างประเทศ และในบางโครงการ
บริษัทอาจมีรายได้เป็นสกุลเงินตราต่างประเทศ
ซึ่งความผันผวนของอัตราแลกเปลี่ยนเงินตราต่างประเทศอาจจะส่งผลต่อต้นทุนและกำไรของบริษัท
บริษัทได้ดำเนินการลดความเสี่ยงจากอัตราแลกเปลี่ยนเงินตราต่างประเทศโดยวิธีการบริหารทางการเงิน
เช่น การดำเนินการจัดซื้อผ่าน Supplier ในประเทศ หรือการ Hedging
ด้วยตราสารทางการเงินตามที่จำเป็น ทั้งนี้
เพื่อเป็นการบริหารความเสี่ยงจากความผันผวนของอัตราแลกเปลี่ยน

8. ความเสี่ยงเนื่องจากระยะเวลาในการที่บริษัท ได้รับงานสัญญาใหม่

รายได้ส่วนใหญ่ของบริษัท มาจากการปฏิบัติงานตามสัญญางานก่อสร้างที่ประมูลได้ซึ่งบริษัท
ไม่สามารถคาดการณ์ได้ว่าบริษัท จะได้รับงานใหม่หรือไม่และเมื่อใด
เนื่องจากจะต้องมีเวลาในการประมูลงาน พร้อมทั้งขั้นตอนการคัดเลือกผู้ที่ได้รับงานนานและซับซ้อน
ดังนั้นผลการดำเนินงานและกระแสเงินสดของบริษัท
จึงมีความผันผวนตามจังหวะเวลาในการได้รับงานตามสัญญาใหม่ และปริมาณงานคงเหลือในมือ

9. ความเสี่ยงที่อาจต้องรับผิดในกิจการร่วมค้า

ในบางโครงการโดยเฉพาะโครงการขนาดใหญ่มีมูลค่าของงานสูง บริษัทจะเข้าร่วมในกิจการร่วมค้า
(Joint Venture) เพื่อยกระดับคุณสมบัติในการเข้าร่วมประมูลงาน
ลดความเสี่ยงด้านการเงินและการดำเนินงาน
ซึ่งคงเหลือเพียงความเสี่ยงที่ต้องร่วมรับผิดชอบในกิจการร่วมค้า
ในกรณีที่ผู้ร่วมงานในกิจการร่วมค้าไม่สามารถดำเนินงานหรือปฏิบัติตามเงื่อนไขของสัญญาก่อสร้างได้
บริษัทพยายามลดความเสี่ยงด้านนี้ ด้วยการวิเคราะห์ประวัติข้อมูลต่าง ๆ และชื่อเสียงของบริษัท
ที่จะร่วมงานในกิจการร่วมค้าด้วยอย่างระมัดระวังและรอบคอบก่อนตัดสินใจเข้าร่วมในกิจการร่วมค้า
(Joint Venture) ทุกครั้ง